b'\n_START_ARTICLE_\nKeziah Jones\n_START_SECTION_\n\xc5\xbdivljenje\n_START_PARAGRAPH_\nRojen je bil v dru\xc5\xbeino Osodolama Sanyaola, poglavarja jorubskega plemena in uspe\xc5\xa1nega industrialca, in svoje zgodnje otro\xc5\xa1tvo pre\xc5\xbeivel v okolici Lagosa. Namenjeno mu je bilo, da sledi o\xc4\x8detovi \xc5\xbeivljenjski poti, zaradi \xc4\x8desar ga je o\xc4\x8de vpisal na ugledno \xc5\xa1olo v Londonu, tako da je kot osemletnik zapustil rodno Nigerijo._NEWLINE_Ker mu zastavljena prihodnost in pri\xc4\x8dakovanja dru\xc5\xbeine niso odgovarjala, je v glasbi na\xc5\xa1el izhod in se pri trinajstih na zapu\xc5\xa1\xc4\x8denem \xc5\xa1olskem pianinu sam nau\xc4\x8dil igrati in skladati pesmi. Klavir je nato \xc4\x8dez tri leta zamenjal s kitaro. S posve\xc4\x8danjem glasbi pa je zanemarjal svoje \xc5\xa1olske obveznosti in pogosto izostajal od pouka. Ko je opustil \xc5\xa1olanje, je svoje pesmi za\xc4\x8del igrati po ulicah, no\xc4\x8dnih klubih in na londonski podzemni \xc5\xbeeleznici, pri tem pa \xc5\xbeivel boemsko \xc5\xbeivljenje ter se izogibal policiji, imigracijskim slu\xc5\xbebam in, seveda, sorodnikom._NEWLINE_Leta 1991 ga je na pari\xc5\xa1kem Metroju odkril umetni\xc5\xa1ki direktor pari\xc5\xa1ke zalo\xc5\xbebe Delabel France, pri kateri je naslednje leto izdal album Blufunk Is A Fact, me\xc5\xa1anico funka in bluesa, na katerem je bila tudi svetovna uspe\xc5\xa1nica Rhythm is love. Nato sta sledila albuma, African Space Craft (1995), ki govori o te\xc5\xbeavah sodobnega afri\xc5\xa1kega umetnika, in Liquid Sunshine (1999), ki pa nista bila najbolj uspe\xc5\xa1na, zaradi \xc4\x8desar je tudi izgubil pozornost medijev do leta 2003, ko je izdal album Black Orpheus, s katerim je ponovno pridobil naklonjenost kritikov in ob\xc4\x8dil._NEWLINE_Doslej njegov zadnji album je iz\xc5\xa1el 1. septembra 2008 pod imenom Nigerian Wood, ki ga je promoviral s serijo nenapovedanih nastopov po pari\xc5\xa1kem M\xc3\xa9troju. Keziah Jones je 3. julija 2009 nastopil v Mariboru na Festivalu Lent._NEWLINE_Za prihodnost ima na\xc4\x8drtovanih ve\xc4\x8d projektov, od katerih najve\xc4\x8dja sta \xc5\xbeelja po ustanovitvi glasbenega festivala Paris-Lagos in po za\xc4\x8detku pou\xc4\x8devanja Blufunka, s \xc4\x8dimer bi svoj slavni stil predal mlaj\xc5\xa1im generacijam._NEWLINE_Jones se je leta 1994 poro\xc4\x8dil z angle\xc5\xa1ko-nigerijsko pevko Akure Wall in se leta 1996 od nje lo\xc4\x8dil.\n_START_SECTION_\nVplivi\n_START_PARAGRAPH_\nNajve\xc4\x8dja njegova vzornika sta po njegovi lastni izpovedi Fela Kuti in Jimi Hendrix.'